પણ આવું નથી અનુભવી શકાતું તેનું કારણ એ છે કે આત્મગૌરવનું શિક્ષણ જ નથી અપાતું. આત્મમસ્તીની કેળવણી નથી અપાતી. સાથે આપણા સામે લોકો પણ એવા જોવા મળે છે જે આ બધા માટે વલવલતા હોય. દયામણા દેખાતા હોય. છાપાં-ટી.વી. પણ આત્મગૌરવવાળા લોકોની મજાક ઉડાવે છે. તેમને ઉતારી પાડે છે અને આપણે તો છાપા કે ટી.વી.ના અભિપ્રાયો પર જ જીવતા હોવાથી તે કહે કે લખે તેને જ સાચું માની લઈએ છીએ. માટે આવા લોકોના ગૌરવને સમજી શકતા નથી. આપણને શાહરૂખ, સચીન જેવા સતત પબ્લિસિટી ઈચ્છતા લોકો દેખાય છે. પણ ક્યારેય શ્રીધરન, વિનોબા, કલામ, ગોપાલ ગાંધી વિશે જાણીએ છીએ ? ક્યારેય તેમને સમજવાનો પ્રયાસ કરીએ છીએ ? શ્રીધરને શું અને કેટલું વિશાળ અને અદ્દભુત કામ કર્યું છે ? આપણે તો નેતાઓ શું બકબક કરે છે કે ક્રિકેટરો કે ઍક્ટરો શું કમાય છે કે ટ્વીટર પર શું એલફેલ લખે છે તે જ વાંચીએ છીએ ! પરિણામે આત્મગૌરવનું મહત્વ સમજી નથી શકતા. પણ આપણા દેશે આવા આત્મગૌરવથી છલકાતા અનેક લોકો આપ્યા છે જેને જાણીએ તો છાતી ફૂલી ઊઠે. આપણો ઈતિહાસ આવા લોકોનાં ઉદાહરણોથી છલકાય છે.